ሆስኒ ሙባረክ ከእስር ሊፈታ ነዉ
እ.ኤ.አ በ2011 በግብፅ የተካሄደዉን ህዝባዊ አብዮት ተከትሎ ከስልጣን የወረዱትና የታሰሩት የቀድሞዉ የአገሪቱ ፕሬዚዳንት ሆስኒ ሙባረክ ከተመሰረተባቸዉ የግድያ ከስ ነፃ በማዉጣታቸዉ ከእስር ሊለቀቁ እንደሆነ ተገለጸ፡፡ከክሱ ነጻ የሆኑት ፕሬዝዳንቱ በዚህ ሳምንት መጨረሻ ይፈታሉ ተብሎ እንደሚጠበቅ የአጃንስ ፍራንስ ፕሬስ ዘገባ ያመለክታል፡፡በወታደራዊ የህክምና ሆስፒታል ለገጠማቸዉ የጤና እክል ድጋፍ በማግኘት ላይ የሚገኙት ሙባረክ ሃኪሞቻቸዉ ከፈቀዱ ከእስር ቤቱ ተፈተዉ ወደ ቀድሞ መኖሪያ ቤታቸዉ ይመለሳሉ ተብሎ እንደሚጠበቅ ተመልክቷል፡፡የግብጽ ይግባኝ ፍርድ ቤት ሙባረክ ከተመሰረተባቸዉ ሰልፈኞችን የመግደል ክስ ነጻ ያደረጋቸዉ በመሆኑ የመፈታታቸዉ ጉዳይ እርግጥ እንደሚሆን ዘገባዉ ጠቁሟል፡፡ፕሬዚዳንቱ ጥፋተኛ ሆነዉ ቢገኙ ኖሮ በአመጹ ወቅት ለተገደሉት 850 ሰዎች ህይወት ተጠያቂ ይሆኑ እንደነበር ዘገባዉ አስገንዝቧል ፡፡ከይግባኝ ሰሚ ፍርድ ቤቱ ዉሳኔ በፊት ጉዳዩን የተመለከተዉ ፍርድ ቤት በፕሬዝዳንቱ ላይ የእድሜ ልክ እስራት ወስኖባቸዉ እንደነበርም ዘገባዉ አስታዉሷል፡፡